Изложба је приређена у галерији Библиотеке града Београда, новембра 2014. године. Коришћењем обимне документарне грађе изложбом су представљени најважнији моменти живота и стваралаштва Душана Радовића од Ниша и Суботице, до Београда. Професионална каријера једног од најпознатијих дечјих песника и врсног афористичара кретала се од рада у редакцији дечјег часописа Пионир у послератном Београду, преко Радио Београда, ТВ Београда до Студија Б. Ређале су се познате песме и збирке – “Био једном један Лаф”, “Поштована децо”, до радио драме “Капетан Џон Пиплфокс” и култне ТВ емисије “На слово на слово”. Кроз неколико портрета и извода из интервјуа представљени су погледи на стваралаштво песника и дечју литературу. У другом делу изложбе представљено је такозвано примењено стваралаштво Душана Радовића. То су махом текстови писани за ТВ емисије: “ТВ куварице” и “Женски разговори”.